Kif qed ilaħħqu t-tobba maż-żieda fil-każijiet tal-Covid? Newsbook.com.mt jintervista lil Dr Martin Balzan, President tal-MAM Kif qed ilaħħqu t-tobba maż-żieda fil-każijiet tal-Covid? Hemm bżonn jidħlu aktar miżuri ristrettivi kontra l-Covid-19 biex jiġu megħjuna t-tobba fl-isptarijiet, qal il-President tal-Assoċjazzjoni Medika Maltija, MAM, Dr Martin Balzan, f'intervista ma' Newsbook.com.mt. Mistoqsi għalfejn in-nies ħadu l-vaċċin b'uħud anke l-booster u xorta waħda jinsabu pożittivi għall-virus, Martin Balzan qal li bil-vaċċin wieħed xorta jista' jimrad bil-Covid-19 iżda jgħin biex l-effett tal-virus ma jkunx wieħed qalil bħal ma jaffaċjaw dawk li ma jkunux ħadu l-vaċċin. Hu żied jgħid li n-nies m'għandux ikollhom il-mentalità fejn għax ħadu l-vaċċin u l-booster, allura jistgħu ma jimxux mal-miżuri stabbiliti mill-awtoritajiet tas-saħħa anzi appella biex kulħadd joqogħod attent fejn imur. Il-President tal-MAM qal li hu infurmat li l-isptar Mater Dei qed jidħlu bejn 10 u 16-il pazjent kuljum minħabba l-Covid-19. Kompla jispjega li għalkemm il-varjant Omicron qed jingħad li hu aktar infettiv imma jikkawża anqas tbatija, xorta waħda qed jaraw in-numri ta' dawk li jirriżultaw pożittivi u ta' dawk li jiddaħħlu l-isptar, jakkumulaw. "Li jinkwetani jien hu li t-trend kollox qed iżid, u jidher li anke l-imwiet se iżidu," kompla jgħid Martin Balzan. Ma' Newsbook.com.mt Martin Balzan saħaq li qatt ma tkun taf kif il-virus jista' jolqtok u għalhekk u importanti li nipproteġu saħħitna u nieħdu l-vaċċin. Qal ukoll li jekk is-sitwazzjoni se tibqa' kif inhi l-isptarijiet se jiġu f'sitwazzjoni fejn mhux se jkunu jistgħu ilaħħqu mal-każi u hawn appella lill-awtoritajiet tas-saħħa biex idaħħlu aktar miżuri restrittivi. Jekk l-isptarijiet jiġu full-up mela allura jkollna bżonn lockdown bħal ma ġara f'pajjiżi oħra, spjega Martin Balzan. "Ftit huma dawk li ħadu l-vaċċin u l-booster u qed jispiċċaw l-isptar. Ħafna mill-pazjenti li qed naraw jidħlu l-isptar għandhom kundizzjonijiet oħra jew li ma ħadux il-vaċċin," qal Balzan. Ma' din il-kamra tal-aħbarijiet il-President tal-MAM ikkonferma li jinsabu f'kuntatt kontinwu mal-awtoritajiet u qed jikkollaboraw flimkien. Mistoqsi jekk jaħsibx li għandhom jitwaqqfu ċertu rotot ta' linji tal-ajru minħabba l-firxa tal-vius, il-President tal-MAM qal li ma jarax li hu lok li jsir hekk anke minħabba l-fatt li l-varjant Omicron diġa' daħal fil-pajjiż. "Ngħid għalija mhux iż-żmien li ssiefer biex tieħu ġost," qal Martin Balzan li appella għas-sens komun u biex in-nies jifmhu li għad hemm il-bżonn tal-użu tal-maskra u biex tinżamm id-distanza soċjali. Hu temm jgħid li fil-ġranet li ġejjin se jkun hemm bżonn aktar miżuri restrittivi biex ma jkomplix jinfirex il-virus b'rata mgħaġġla. F'Diċembru tal-2020 Filmat: "Ir-riskju tal-Covid-19 agħar minn tal-vaċċin" – Dr Balzan